ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - Επισκόπηση 2000 της Στρατηγικής για την Εσωτερική Αγορά

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - Επισκόπηση 2000 της Στρατηγικής για την Εσωτερική Αγορά

Το Ευρωπαϊκό Συμβούλιο της Λισσαβώνας υπογράμμισε την καίρια συμβολή της εσωτερικής αγοράς στην επίτευξη των στόχων της Ένωσης για σταθερή και βιώσιμη οικονομική ανάπτυξη, περισσότερες και καλύτερες θέσεις απασχόλησης και μεγαλύτερη κοινωνική συνοχή. Οι επικεφαλής των κυβερνήσεων διατύπωσαν την εκτίμηση ότι η στρατηγική για την εσωτερική αγορά [1], που υιοθετήθηκε στο Ελσίνκι, παρέχει ένα αποτελεσματικό πλαίσιο για τη συνεχή αναθεώρηση και βελτίωση των εφαρμοζομένων πολιτικών [2]. Επιπλέον, η εσωτερική αγορά πρέπει να θεωρείται και ως μέσο για τη βελτίωση της ποιότητας ζωής των πολιτών στην πράξη, ιδίως με την ιδιότητά τους ως καταναλωτών. Εξάλλου, στο πλαίσιο μιας όλο και εντεινόμενης παγκοσμιοποίησης, δεν μπορεί να αγνοηθεί η αλληλεπίδραση μεταξύ της εσωτερικής αγοράς και των εξωτερικών πολιτικών της Κοινότητας, περιλαμβανόμενης της επικείμενης διεύρυνσής της.

[1] COM(1999) 624 τελικό.

[2] SI(2000) 300, παράγραφος 16.

Η εσωτερική αγορά έχει ήδη μεταβάλει την όψη της ευρωπαϊκής οικονομίας, διευκολύνοντας τη διασυνοριακή οικονομική δραστηριότητα και εντείνοντας τον ανταγωνισμό στον Ευρωπαϊκό Οικονομικό Χώρο. Όμως, για να αξιοποιηθούν στο μεγαλύτερο δυνατό βαθμό οι δυνατότητες που προσφέρει από πλευράς ανάπτυξης και δημιουργίας θέσεων απασχόλησης, είναι απαραίτητη η πραγματοποίηση και άλλων οικονομικών μεταρρυθμίσεων. Τα "δίδυμα" φαινόμενα της παγκοσμιοποίησης και της τεχνολογικής αλλαγής είναι σε θέση να εξασφαλίσουν θεαματική ενίσχυση της ανταγωνιστικότητας, όπως προκύπτει από τις οικονομίες με τις καλύτερες επιδόσεις στον κόσμο, με την προϋπόθεση ότι θα συνοδευτούν από τη λήψη κατάλληλων μέτρων εκ μέρους των νομοθετικών και κανονιστικών φορέων. Η αξιοποίηση αυτής της ευκαιρίας θα εξαρτηθεί άμεσα από την ικανότητα της Ένωσης να δημιουργήσει νέες επιχειρηματικές ευκαιρίες - και να προσαρμοστεί σ' αυτές. Θα εξαρτηθεί επίσης από την ικανότητα και την ετοιμότητα των πολιτών να αποκτήσουν νέες δεξιότητες και την προθυμία τους να αλλάξουν εργασία. Και τα δύο αυτά στοιχεία εξαρτώνται εν μέρει από τη δημιουργία ενός κανονιστικού και θεσμικού πλαισίου που να προωθεί την καινοτομία, τις επενδύσεις και την οικονομική αποτελεσματικότητα.

Η πραγματοποίηση ριζικών διαρθρωτικών μεταρρυθμίσεων είναι ίσως βραχυπρόθεσμα δυσάρεστη. Όμως, οι δυσάρεστες επιπτώσεις της είναι δυνατόν να μειωθούν, αν η μεταρρυθμιστική προσπάθεια αναληφθεί μέσα σε ένα ευνοϊκό οικονομικό κλίμα. Επομένως, η καταλληλότερη περίοδος για την ανάληψη δράσης είναι η παρούσα. Η μακροοικονομική σταθερότητα, τα υγιή δημόσια οικονομικά και η ώθηση που δίνουν οι νέες τεχνολογίες προσφέρουν μια ευκαιρία η οποία δεν πρέπει να πάει χαμένη. Όπως υπογραμμίζεται στα συμπεράσματα του Ευρωπαϊκού Συμβουλίου της Λισσαβώνας, είναι απαραίτητη η πραγματοποίηση σφαιρικών διαρθρωτικών βελτιώσεων προκειμένου να επιτευχθούν φιλόδοξοι στόχοι στους τομείς της ανάπτυξης, της απασχόλησης και της κοινωνικής ένταξης. Κατά συνέπεια, η παρούσα πρώτη ετήσια επισκόπηση των δράσεων-στόχων παρέχει ένα μέσο με το οποίο μπορεί να εξασφαλιστεί η υλοποίηση των συμπερασμάτων του Ευρωπαϊκού Συμβουλίου της Λισσαβώνας.

Προτεραιοτητεσ δρασησ

Η επισκόπηση αυτή, η οποία πραγματοποιείται μόνο έξι μήνες μετά τη χάραξη της Στρατηγικής, δίνει την ευκαιρία να εντοπιστούν, μεταξύ των νέων και των ήδη υφισταμένων δράσεων-στόχων, εκείνες οι προτεραιότητες οι οποίες έχουν το μεγαλύτερο και αμεσότερο αντίκτυπο στη βελτίωση της λειτουργίας της εσωτερικής αγοράς, και, κατά συνέπεια, στη μεγιστοποίηση των οφελών που παρέχει η εσωτερικά αγορά στις επιχειρήσεις και τους πολίτες. Το ίδιο το Ευρωπαϊκό Συμβούλιο ζήτησε από το Συμβούλιο και την Επιτροπή να αναλάβουν ορισμένες δράσεις, προκειμένου να επεκτείνουν, να εκσυγχρονίσουν και να απλουστεύσουν την εσωτερική αγορά. Οι άλλες προτεραιότητες που καθορίζονται στην παρούσα επισκόπηση επελέγησαν με βάση την ανάλυση της έκθεσης Κάρντιφ [3], τα στοιχεία της 5ης έκδοσης του Πίνακα Επιδόσεων [4] και τις γνωμοδοτήσεις που εξέδωσαν για τη Στρατηγική το Ευρωπαϊκό Κοινοβούλιο και η Οικονομική και Κοινωνική Επιτροπή. Προσπαθήσαμε επίσης να λάβουμε υπόψη μας τις απόψεις που εξέφρασαν οι επιχειρήσεις, οι καταναλωτές και οι περιβαλλοντικές οργανώσεις.

[3] COM(2000) 26 τελικό.

[4] SEC(1999) 2043 (http://europa.eu.int/comm/internal_market/).

Καθότι οι Γενικές Κατευθυντήριες Γραμμές Οικονομικής Πολιτικής (ΓΚΓΟΠ) [5] παίζουν κεντρικό ρόλο στο συντονισμό των οικονομικών πολιτικών των Κρατών Μελών, οι συστάσεις που περιλαμβάνουν για μεταρρύθμιση των αγορών προϊόντων και κεφαλαιαγορών αποτελούν αναπόσπαστο σκέλος της Στρατηγικής για την Εσωτερική Αγορά. Ως εκ τούτου, θα πρέπει να εκλαμβάνονται αυτομάτως ως δράσεις προτεραιότητας οι οποίες θα πρέπει να υλοποιούνται άμεσα από τα Κράτη Μέλη. Η έκθεση επί της υλοποίησης των Γενικών Κατευθυντήριων Γραμμών Οικονομικής Πολιτικής, η οποία δημοσιεύεται στην αρχή κάθε έτους, θα παρακολουθεί την συμμόρφωση με τις συστάσεις αυτές.

[5] COM(2000) 214.

Κάθε μια από τις προτεραιότητες που ορίζονται στην παρούσα επισκόπηση έχει συνδεθεί με έναν από τους τέσσερις στρατηγικούς στόχους που καθορίστηκαν στην ανακοίνωση για τη Στρατηγική.

Ενίσχυση της αποτελεσματικότητας των αγορών κεφαλαίων και προϊόντων της Κοινότητας

* Ανταμοιβή της καινοτομίας και της δημιουργικότητας

Αν θέλουμε να ενισχύσουμε τις επενδύσεις στην έρευνα και την καινοτομία, πρέπει να εξασφαλίσουμε την κατάλληλη προστασία και ανταμοιβή της πνευματικής και βιομηχανικής ιδιοκτησίας. Σήμερα, το κόστος που συνεπάγεται η προστασία της πνευματικής ιδιοκτησίας είναι υπερβολικά μεγάλο, ιδίως για τις ΜΜΕ. Η καταχώριση και διατήρηση ενός διπλώματος ευρεσιτεχνίας επί 10 έτη σε 8 μόνο ευρωπαϊκές χώρες κοστίζει σήμερα 6 φορές περισσότερο απ' ό,τι στις Ηνωμένες Πολιτείες. Όπως υπογράμμισε το Ευρωπαϊκό Συμβούλιο της Λισσαβώνας, βασική προτεραιότητα πρέπει να είναι η ταχεία επίτευξη συμφωνίας για την έκδοση κανονισμού σχετικά με τη δημιουργία ενός κοινοτικού διπλώματος ευρεσιτεχνίας [6].

[6] Νέα δράση του τμήματος «Αγορές 4» για το Δεκέμβριο του 2001.

* Μεταφορές και τομείς κοινής ωφέλειας

Το άνοιγμα των τομέων κοινής ωφέλειας στον ανταγωνισμό θα προσφέρει σημαντικά οικονομικά και κοινωνικά οφέλη, διότι θα μειωθούν οι τιμές στους τομείς αυτούς, θα αναπτυχθούν καινοτόμες υπηρεσίες και, σε μερικές περιπτώσεις, θα δημιουργηθούν νέες θέσεις απασχόλησης. Οι πρόσφατα απελευθερωμένες αγορές χρειάζονται σαφώς ενισχυμένους κανόνες ανταγωνισμού. Το Ευρωπαϊκό Συμβούλιο της Λισσαβώνας ζήτησε να επισπευσθεί η απελευθέρωση σε τομείς όπως το φυσικό αέριο, η ηλεκτρική ενέργεια, οι ταχυδρομικές υπηρεσίες και οι μεταφορές. Τα κράτη μέλη πρέπει να ολοκληρώσουν την ουσιαστική απελευθέρωση των ευρωπαϊκών αγορών ενέργειας, περιλαμβανομένης της ολοκλήρωσης των μηχανισμών διασυνοριακής τιμολόγησης στον τομέα της ηλεκτρικής ενέργειας και στην αγορά ηλεκτρονικών επικοινωνιών, και να συμφωνήσουν για τα επόμενα βήματα της πορείας απελευθέρωσης των ταχυδρομικών υπηρεσιών [7]. Στον τομέα των μεταφορών, η Επιτροπή θα εκδώσει ανακοίνωση για την αναθεωρημένη κοινή πολιτική μεταφορών, στην οποία τα βασικά θέματα θα είναι η διεύρυνση, το περιβάλλον, η αποτελεσματικότητα και η ασφάλεια. Άλλα βασικά θέματα θα είναι η δημιουργία ενός ενιαίου ευρωπαϊκού ουρανού [8], με βάση έκθεση την οποία προβλέπεται να υποβάλει τον Ιούνιο του 2000 η ομάδα υψηλού επιπέδου που συγκρότησε η Επιτροπή, και η ανάπτυξη ενός διευρωπαϊκού σιδηροδρομικού δικτύου εμπορευματικών μεταφορών [9]. Μελετάται η έκδοση ενός πακέτου μέτρων για την ενίσχυση της κοινωνικής συνοχής στον τομέα των οδικών μεταφορών. Τα μέτρα αυτά θα περιλαμβάνουν νομοθετικές πράξεις για το ωράριο εργασίας στον τομέα των οδικών μεταφορών και για τους ελέγχους των επαγγελματιών οδηγών στον ίδιο τομέα.

[7] Νέα δράση του τμήματος «Αγορές 5» για τον Ιούνιο του 2001.

[8] Υφιστάμενη δράση του τμήματος «Αγορές 5» για τον Ιούνιο του 2001.

[9] Υφιστάμενη δράση του τμήματος «Αγορές 5» για το Δεκέμβριο του 2000.

* Πλήρως ενοποιημένες κεφαλαιαγορές

Η δημιουργία μιας ενοποιημένης ευρωπαϊκής χρηματιστηριακής αγοράς και ενός δυναμικού χρηματοπιστωτικού τομέα είναι απολύτως εφικτή. Οι εταιρείες θα αντιληφθούν τα οφέλη που θα έχουν να αποκομίσουν από την άντληση κεφαλαίων από όλη την Ευρωπαϊκή Ένωση: φθηνότερες και περισσότερο ευέλικτες δανειοληπτικές ρυθμίσεις για τους εταιρικούς δανειολήπτες, περιλαμβανομένων των καινοτόμων εταιρειών που αρχίζουν τη δραστηριότητά τους. Οι επενδυτές θα εξασφαλίσουν καλύτερες αποδόσεις. Κατά συνέπεια, η υλοποίηση του σχεδίου δράσης για τις χρηματοπιστωτικές υπηρεσίες [10], περιλαμβανομένου του Προγράμματος Δράσης Επιχειρηματικών Κεφαλαίων, εξακολουθεί να αποτελεί καίρια προτεραιότητα για την ενίσχυση της αποτελεσματικότητας των κεφαλαιαγορών και της ανταγωνιστικότητας της βιομηχανίας χρηματοπιστωτικών υπηρεσιών.

[10] Υφιστάμενη δράση του τμήματος «Αγορές 2».

Βελτίωση του επιχειρηματικού περιβάλλοντος

* Προώθηση του ανταγωνισμού

Το μεταβαλλόμενο κανονιστικό πλαίσιο που δημιουργεί η ολοκλήρωση και η απελευθέρωση της αγοράς απαιτεί την υιοθέτηση μιας συνεπούς και αυστηρής προσέγγισης όσον αφορά την πολιτική ανταγωνισμού. Οι προσπάθειες των κρατών μελών να μειώσουν το γενικό επίπεδο των κρατικών ενισχύσεων, σε συνδυασμό με τον αναπροσανατολισμό των υπόλοιπων πόρων προς οριζόντιους στόχους γενικού συμφέροντος, όπως είναι η κατάρτιση, η περιφερειακή ανάπτυξη, η έρευνα και ανάπτυξη και η προστασία του περιβάλλοντος, θα διευκολυνθούν με την ενίσχυση της διαφάνειας. Η εν λόγω διαφάνεια θα μπορούσε να εξασφαλισθεί με την μελλοντική θέσπιση ενός μητρώου και Πίνακα Αποτελεσμάτων για τις κρατικές ενισχύσεις.

* Βελτίωση της ολοκλήρωσης των αγορών υπηρεσιών

Ένα από τα κύρια χαρακτηριστικά του ελλείμματος απασχόλησης που παρουσιάζει η Ευρώπη είναι το λεγόμενο "χάσμα στον τομέα των υπηρεσιών". Τα επίπεδα απασχόλησης στον τομέα των υπηρεσιών είναι σημαντικά χαμηλότερα από τα αντίστοιχα επίπεδα των Ηνωμένων Πολιτειών. Συγχρόνως, η ολοκλήρωση των αγορών σε πολλούς τομείς των υπηρεσιών υστερεί σε σχέση με το βαθμό ολοκλήρωσης που παρουσιάζουν οι αγορές προϊόντων. Η κατάσταση αυτή εξηγείται εν μέρει από τα χαρακτηριστικά ορισμένων υπηρεσιών, οι οποίες παραδοσιακά απαιτούν "φυσική" εγγύτητα με τον πάροχο της υπηρεσίας. Αν ήταν δυνατόν να αξιοποιηθεί πλήρως και το υπόλοιπο οικονομικό δυναμικό μιας πλήρως ολοκληρωμένης αγοράς, ο αντίκτυπος στη δημιουργία θέσεων απασχόλησης θα ήταν σημαντικός. Η Επιτροπή, ανταποκρινόμενη στην παρέμβαση του Συμβουλίου Εσωτερικής Αγοράς και σε σχετικό αίτημα του Ευρωπαϊκού Συμβουλίου της Λισσαβώνας, ανέλαβε να εκπονήσει έως το τέλος του τρέχοντος έτους μια νέα στρατηγική για την άρση των εμποδίων που παρακωλύουν το εμπόριο υπηρεσιών [11] με στόχο την εξασφάλιση ετήσιου ρυθμού αύξησης του εν λόγω τομέα της τάξης του 3%. Βασικό στοιχείο της στρατηγικής αυτής θα είναι η ολοκλήρωση του κανονιστικού πλαισίου για το ηλεκτρονικό εμπόριο [12].

[11] Νέα δράση του τμήματος «Επιχειρήσεις 4» για το Δεκέμβριο του 2000.

[12] Υπάρχουσες και νέες δράσεις του τμήματος «Αγορές 3».

* Μείωση των κανονιστικών και διοικητικών επιβαρύνσεων των επιχειρήσεων

Είτε σε επίπεδο Ένωσης είτε σε εθνικό επίπεδο, η ποιότητα του κανονιστικού πλαισίου παραμένει στο επίκεντρο του ενδιαφέροντος των επιχειρήσεων. Στην έρευνα επιχειρήσεων της ΕΕ του 1999, το 65% των εταιρειών επισήμαναν βελτίωση στη λειτουργία της εσωτερικής αγοράς. Απ' αυτές, περισσότερες από τις μισές (54%) απέδωσαν κυρίως τη βελτίωση αυτή στη μείωση των διοικητικών επιβαρύνσεων. Από την άλλη πλευρά, από το 35% των εταιρειών που επισήμαναν στασιμότητα ή χειροτέρευση της κατάστασης, το 1/3 διατύπωσε τη μομφή ότι οι ευρωπαϊκοί κανόνες δεν είναι δυνατόν να εφαρμοστούν σωστά επειδή είναι υπερβολικά περίπλοκοι ή ασαφείς. Το Ευρωπαϊκό Κοινοβούλιο [13] έδωσε επίσης έμφαση στη σημασία που έχει η θέσπιση ενός νομικού πλαισίου που να δημιουργεί κλίμα εμπιστοσύνης για τις επιχειρήσεις και τους καταναλωτές. Ζήτησε τη δημιουργία μιας εσωτερικής αγοράς που να είναι φιλική για τις επιχειρήσεις και να αποφεύγει την επιβολή ανώφελων γραφειοκρατικών επιβαρύνσεων. Η Οικονομική και Κοινωνική Επιτροπή [14] τόνισε ιδιαίτερα την ανάγκη να βελτιωθεί το σύστημα αξιολόγησης κανονιστικού αντικτύπου. Τέλος, το ίδιο το Συμβούλιο Εσωτερικής Αγοράς, στα συμπεράσματά του για την έκθεση του Cardiff, κάλεσε την Επιτροπή να προωθήσει μια νέα ολοκληρωμένη πρωτοβουλία για την κανονιστική και διοικητική απλούστευση [15], που εγκρίθηκε από το Ευρωπαϊκό Συμβούλιο της Λισσαβώνας. Η πρωτοβουλία αυτή πρέπει να εξετάζει την πιθανή υιοθέτηση εναλλακτικών λύσεων πέραν των κανονιστικών ρυθμίσεων, τη λήψη «ήπιων» νομοθετικών μέτρων, τη βελτίωση των κανονιστικών ρυθμίσεων και την ανάγκη βελτίωσης της δημόσιας διοίκησης τόσο σε εθνικό όσο και σε κοινοτικό επίπεδο. Η Επιτροπή θα ανταποκριθεί στο αίτημα αυτό πριν από το τέλος Ιουνίου 2001. Οι νέες προτάσεις για την τροποποίηση των οδηγιών για τις μηχανές [16] και την ηλεκτρομαγνητική συμβατότητα [17] θα απλουστεύσουν τους υπάρχοντες κανόνες. Η κατάρτιση εναρμονισμένων τεχνικών προτύπων, π.χ. για τα προϊόντα δομικών κατασκευών τα οποία αντιπροσωπεύουν το 5% του συνολικού εμπορίου μεταποιημένων προϊόντων στην ΕΕ, αποτελεί θεμελιώδες στοιχείο για την άρση των εμποδίων στις εμπορικές συναλλαγές [18]. Τέλος, η Επιτροπή θα συνεχίσει να επιδιώκει την επίτευξη συμφωνίας για το καταστατικό της Ευρωπαϊκής Εταιρείας [19].

[13] ψήφισμα του ΕΚ για τη Στρατηγική Α5 - 0098/2000.

[14] ΟΚΕ 367/2000.

[15] Νέα δράση του τμήματος «Επιχειρήσεις 5» για τον Ιούνιο του 2001.

[16] Νέα δράση του τμήματος «Επιχειρήσεις 5» για το Δεκέμβριο του 2000.

[17] Νέα δράση του τμήματος «Επιχειρήσεις 5» για τον Ιούνιο του 2001.

[18] Υφιστάμενη δράση του τμήματος «Επιχειρήσεις 4» για το Δεκέμβριο του 2000.

[19] Υφιστάμενη δράση του τμήματος «Επιχειρήσεις 5» για το Δεκέμβριο του 2000.

* Απελευθέρωση των αγορών κρατικών προμηθειών

Τα ποσά που δαπανούν οι δημόσιες αρχές για την αγορά αγαθών και υπηρεσιών, καθώς και για την ανάθεση της εκτέλεσης (κατασκευαστικών) έργων, υπολογίστηκαν, το 1998, σε περισσότερα από ένα δισεκατομμύριο ευρώ. Παρά τη σημαντική αύξηση της διαφάνειας κατά την ανάθεση των δημόσιων συμβάσεων, η οποία επιτεύχθηκε με τους υπάρχοντες κοινοτικούς κανόνες, δεν υπήρξε ακόμη σημαντικός αντίκτυπος στις διασυνοριακές κρατικές προμήθειες. Πράγματι, το επίπεδο διείσδυσης στην αγορά μέσα στην ΕΕ είναι πολύ χαμηλότερο στο δημόσιο τομέα απ' ό,τι στο συνολικό ενδοκοινοτικό εμπόριο. Κατά συνέπεια, η ταχεία υιοθέτηση των νέων, εκσυγχρονισμένων κανόνων που περιλαμβάνονται στην δέσμη νομοθετικών προτάσεων για τις κρατικές προμήθειες [20] έχει θεμελιώδη σημασία για τη δημιουργία μιας πραγματικά απελευθερωμένης αγοράς κρατικών προμηθειών. Συγχρόνως, η Επιτροπή θα διερευνήσει τον τρόπο με τον οποίο οι άλλες πολιτικές μπορούν να ενταχθούν στο υφιστάμενο νομικό πλαίσιο. Μια τέτοια διαδικασία βρίσκεται ήδη σε εξέλιξη σε σχέση με το περιβάλλον.

[20] Νέα δράση του τμήματος «Επιχειρήσεις 4» για τον Ιούνιο του 2001.

* Εξάλειψη των φορολογικών στρεβλώσεων στην εσωτερική αγορά

Ο αθέμιτος φορολογικός ανταγωνισμός εξακολουθεί να προκαλεί στρεβλώσεις στη λειτουργία της εσωτερικής αγοράς. Ως εκ τούτου, έχει ζωτική σημασία η επίτευξη συμφωνίας για μια δέσμη μέτρων στο φορολογικό τομέα - κώδικας δεοντολογίας και προτάσεις οδηγιών για τη φορολογία των αποταμιεύσεων και για την καταβολή τόκων επί των πληρωμών δικαιωμάτων εκμετάλλευσης.

Βελτίωση της ποιότητας ζωής των πολιτών

* Υλοποίηση των δικαιωμάτων που παρέχει η εσωτερική αγορά

Ο Διάλογος με τους Πολίτες έχει αποδείξει τη χρησιμότητά του παρέχοντας λεπτομερή πρακτικά πληροφοριακά στοιχεία για την υλοποίηση των δικαιωμάτων που παρέχει η εσωτερική αγορά και προσφέροντας συμβουλές σε όσους αντιμετωπίζουν προβλήματα. Από τις αντιδράσεις των πολιτών προκύπτει ότι πολλοί πολίτες της ΕΕ θεωρούν συχνά τις προσπάθειές τους να ασκήσουν τα δικαιώματα που τους παρέχει η εσωτερική αγορά ως μια απογοητευτική και αποκαρδιωτική εμπειρία. Ομοίως, από την κοινοτική έρευνα του 1999 για τις επιχειρήσεις προκύπτει ότι οι επιχειρήσεις, και ιδίως οι ΜΜΕ, που αντιμετωπίζουν προβλήματα στον τομέα του διασυνοριακού εμπορίου συχνά δεν ζητούν μέτρα αποκατάστασης και, ως εκ τούτου, είτε χάνουν την ευκαιρία να διευρύνουν τις αγορές τους είτε προσαρμόζουν το προϊόν ή την υπηρεσία που προσφέρουν στους εθνικούς κανόνες της χώρας προορισμού. Πρέπει να αναπτύξουμε αποτελεσματικές, γρήγορες και απλές λύσεις για τους πολίτες και τις ΜΜΕ, με βάση το δίκτυο επίλυσης προβλημάτων των κέντρων συντονισμού και των σημείων επαφής που δημιουργήθηκαν στα πλαίσια του σχεδίου δράσης για την ενιαία αγορά. Ως εκ τούτου, η Επιτροπή προτίθεται να ενεργήσει όπως προτείνει το Κοινοβούλιο: θα οργανώσει ένα Φόρουμ Εσωτερικής Αγοράς [21] προκειμένου να φέρει σε επαφή όλους όσοι έχουν σχετική πείρα, με στόχο να μελετηθούν οι ανησυχίες των πολιτών και των επιχειρήσεων και να εντοπισθούν τα μέτρα που μπορούν να ληφθούν για να βελτιωθούν οι υπάρχοντες μηχανισμοί αποκατάστασης σε ό,τι αφορά τις εθνικές διοικητικές υπηρεσίες. Η διαδικασία αυτή θα συμπληρώσει την ανάπτυξη του EEJ-Net [22], ενός δικτύου που συνδέει φορείς εξωδικαστικού διακανονισμού διαφορών, πράγμα που θα δώσει τη δυνατότητα στους καταναλωτές να εξασφαλίζουν έννομη προστασία σε περιπτώσεις διασυνοριακών διαφορών.

[21] Νέα δράση του τμήματος «Πολίτες 3» για τον Ιούνιο του 2001.

[22] Νέα δράση του τμήματος «Πολίτες 2» για τον Ιούνιο του 2001.

* Βελτίωση της ασφάλειας τροφίμων

Τίποτε δεν κάνει περισσότερο απτή την πραγματικότητα της εσωτερικής αγοράς από μια κρίση που ξεσπά από μολυσμένα ή επικίνδυνα τρόφιμα. Για να εξασφαλίσει την εμπιστοσύνη των καταναλωτών στον τομέα της ασφάλειας τροφίμων, η ΕΕ πρέπει να διασφαλίσει τα υψηλότερα δυνατά πρότυπα. Οι καταναλωτές δικαιούνται τέτοια υψηλά κοινά πρότυπα, τα οποία έχουν επίσης θεμελιώδη σημασία για την ομαλή λειτουργία της εσωτερικής αγοράς. Κατά συνέπεια, θα πρέπει οπωσδήποτε κατά τους επόμενους 18 μήνες να επιτευχθεί πρόοδος όσον αφορά τα βασικά μέτρα προτεραιότητας που επισημαίνονται στη Λευκή Βίβλο για την ασφάλεια των τροφίμων [23].

[23] Νέες δράσεις του τμήματος «Πολίτες 2» για το Δεκέμβριο του 2000.

* Η ασφάλεια στις μεταφορές

Tο ναυάγιο του δεξαμενόπλοιου Erika τον Δεκέμβριο του 1999 κατέδειξε την ανάγκη ενός αυξημένου ελέγχου για την ασφάλεια των δεξαμενόπλοιων σε Ευρωπαϊκό επίπεδο. Η Επιτροπή ως εκ τούτου πρότεινε μια σειρά άμεσων και μακροπρόθεσμων μέτρων με σκοπό την μείωση των κινδύνων πρόκλησης παρόμοιων ατυχημάτων και ρύπανσης προς το συμφέρον των Ευρωπαίων πολιτών. [24]

[24] Νέες δράσεις του τμήματος «Πολίτες 1 και 2» για το Δεκέμβριο του 2000

* Εμβάθυνση του Διαλόγου με τους Πολίτες και τις Επιχειρήσεις

Η τεχνολογία των πληροφοριών όχι μόνο συμβάλλει σε ένα νέο φάσμα επιχειρηματικών εφαρμογών, αλλά και παρέχει τη βάση για μια πιο ανοικτή και διαλογική προσέγγιση της χάραξης πολιτικής. Ο Διάλογος με τις Επιχειρήσεις και τους Πολίτες χρησιμοποιεί το Internet όχι μόνο για τη διοχέτευση πληροφοριών προς τους πολίτες αλλά και για την άντληση των απόψεων και εμπειριών τους, παρέχοντας μια πολύ πληρέστερη εικόνα, απ' ό,τι ήταν δυνατόν στο παρελθόν, για τον τρόπο λειτουργίας (και τις αδυναμίες) της εσωτερικής αγοράς. Η σημασία του Διαλόγου από την άποψη αυτή αναγνωρίστηκε από όλα τα όργανα. Κατά τους προσεχείς δώδεκα μήνες, η Επιτροπή θα διευρύνει το Διάλογο [25], θέτοντας στη διάθεση των ενδιαφερομένων (οn line) τις απαντήσεις που δίνουν οι επιχειρήσεις στα πλαίσια του Διαλόγου, αναπτύσσοντας σχέσεις συνεργασίας με τα εθνικά σημεία επαφής προκειμένου να μεγιστοποιηθεί ο αντίκτυπος του Διαλόγου στους τομείς της παροχής υποστήριξης και συμβουλών, καθιστώντας ευρύτερα γνωστό το Διάλογο και τα προϊόντα του στους δυνητικούς χρήστες και αναπτύσσοντας το Διάλογο ως εργαλείο για τη χάραξη πολιτικής.

[25] Νέες δράσεις του τμήματος «Πολίτες 3» και του τμήματος «Επιχειρήσεις 5».

Αξιοποίηση των επιτευγμάτων της εσωτερικής αγοράς σε έναν μεταβαλλόμενο κόσμο

* Προετοιμασία για τη Διεύρυνση

Η εσωτερική αγορά πρέπει να προσαρμοστεί και να προσανατολιστεί προς την εξυπηρέτηση μιας διευρυμένης Ένωσης. Οι υποψήφιες χώρες πρέπει να είναι σε θέση να υιοθετήσουν το σύνολο των κανόνων της εσωτερικής αγοράς το αργότερο έως τη στιγμή της προσχώρησής τους. Εάν, σε πολύ εξαιρετικές περιπτώσεις, υπάρξουν τυχόν μεταβατικές ρυθμίσεις, αυτές πρέπει να είναι ελάχιστες και περιορισμένης χρονικής διάρκειας. Ωστόσο, η τεράστια πρόκληση για τις υποψήφιες χώρες, τα υπάρχοντα κράτη μέλη και την Επιτροπή είναι να διασφαλίσουν ότι οι εποπτικές, εκτελεστικές και δικαστικές αρχές που θα κληθούν να εφαρμόσουν τους κανόνες στην πράξη θα υπάρχουν και θα είναι σε θέση να λειτουργήσουν αποτελεσματικά. Τα μέσα που διαθέτουμε, και ιδίως οι αδελφοποιήσεις, η παροχή τεχνικής βοήθειας και οι επενδύσεις του προγράμματος Phare, πρέπει τώρα να επικεντρωθούν στη βελτίωση της ποιότητας αυτής της διοικητικής υποδομής [26], παραδείγματος χάριν στον τραπεζικό τομέα, τον ασφαλιστικό τομέα και τον τομέα της εποπτείας χρηματιστηριακών συναλλαγών.

[26] Υφιστάμενες και νέες δράσεις του τμήματος «Εξωτερικές σχέσεις 2».

Παρακολουθηση και αναπροσαρμογη των δρασεων-στοχων

Ένας από τους στόχους της ετήσιας επισκόπησης είναι να εξεταστεί η πρόοδος που έχει επιτελεστεί όσον αφορά την υλοποίηση των υφισταμένων δράσεων-στόχων. Ωστόσο, οποιαδήποτε τέτοια απόπειρα στο στάδιο αυτό προσκρούει σε ένα διαρθρωτικό πρόβλημα: η πρώτη εξαμηνιαία προθεσμία λήγει στις 30 Ιουνίου 2000, ημερομηνία η οποία απέχει ακόμη σχεδόν τρεις μήνες. Στην περίπτωση της παρούσας πρώτης επισκόπησης, η δυσκολία επιτείνεται από το γεγονός ότι έχει παρέλθει διάστημα μικρότερο από έξι μήνες από τότε που συντάχθηκε ο κατάλογος των δράσεων-στόχων. Ωστόσο, το πρόβλημα της απόκλισης μεταξύ του χρόνου διεξαγωγής της επισκόπησης και των εξαμηνιαίων προθεσμιών θα εξακολουθήσει να υπάρχει. Ως εκ τούτου, η Επιτροπή καλεί το Συμβούλιο και το Κοινοβούλιο να εξετάσουν το κατά πόσον θα ήταν ευκταίο να μετατεθούν οι εξαμηνιαίες προθεσμίες από τον Ιούνιο και το Δεκέμβριο στο Μάρτιο και το Σεπτέμβριο αντιστοίχως. Ένα πρόσθετο πλεονέκτημα της αλλαγής αυτής θα ήταν το γεγονός ότι η επισκόπηση θα μπορούσε να αντικατοπτρίζει με μεγαλύτερη αμεσότητα τις προτεραιότητες που καθορίζονται ετησίως από το Ευρωπαϊκό Συμβούλιο που πραγματοποιείται κάθε άνοιξη για τα οικονομικά και κοινωνικά ζητήματα [27]. Η αξιολόγηση που ακολουθεί βασίζεται σε ρεαλιστικές εκτιμήσεις σχετικά με την πρόοδο που, κατά πάσα πιθανότητα, θα επιτελεστεί από σήμερα έως το τέλος Ιουνίου.

[27] Βλέπε τα συμπεράσματα της προεδρίας του Ευρωπαϊκού Συμβουλίου της Λισσαβώνας, παράγραφος 26.

Από τις 53 δράσεις-στόχους που καθορίζονται στη Στρατηγική του περασμένου Νοεμβρίου, η Επιτροπή πιστεύει ότι μόνο 26 [28] θα ολοκληρωθούν έως τις 30 Ιουνίου. Το γεγονός ότι υπάρχει τόσο μεγάλη απόκλιση από τους στόχους που είχε θέσει η Επιτροπή στην ανακοίνωσή της, την οποία είχαν εγκρίνει οι επικεφαλής των κυβερνήσεων στο Ελσίνκι, είναι απογοητευτικό. Βεβαίως, η Επιτροπή είχε σκοπίμως θέσει φιλόδοξες προθεσμίες με την ελπίδα ότι αυτό θα δημιουργούσε μεγαλύτερη ώθηση για την επίτευξη των στόχων. Ομοίως, μεταξύ των δράσεων-στόχων που αναμένεται να ολοκληρωθούν έως τον Ιούνιο, περιλαμβάνονται ορισμένες νομοθετικές προτάσεις καίριας σημασίας - η δέσμη νομοθετικών πράξεων για τον τομέα των κρατικών προμηθειών, ο κανονισμός για τη δημιουργία κοινοτικού διπλώματος ευρεσιτεχνίας, η οδηγία για τη δυνατότητα κατοχύρωσης προϊόντων λογισμικού με δίπλωμα ευρεσιτεχνίας και η δέσμη νομοθετικών πράξεων για τον τομέα των ηλεκτρονικών επικοινωνιών. Το Ευρωπαϊκό Συμβούλιο της Λισσαβώνας επανέλαβε την πρόθεση των κρατών μελών να ολοκληρώσουν το «φορολογικό πακέτο» πριν από την επόμενη συνεδρίασή του, που θα πραγματοποιηθεί στη Φέιρα. Η Επιτροπή επιζητεί επίσης την ταχεία επίτευξη συμφωνίας για τις εκκρεμείς προτάσεις σχετικά με το ηλεκτρονικό εμπόριο και τις καθυστερήσεις πληρωμών. Υπάρχουν επίσης ορισμένες σημαντικές πρωτοβουλίες σε μη νομοθετικό επίπεδο: η Λευκή Βίβλος για την ασφάλεια των τροφίμων σκιαγράφησε την μελλοντική μας πολιτική στον τομέα αυτό, ο οποίος έχει καίρια σημασία για τους καταναλωτές. ο Διάλογος με τους Πολίτες και τις Επιχειρήσεις βελτιώθηκε ακόμη περισσότερο. η Επιτροπή προέβη σε επισκόπηση της πρωτοβουλίας SLIM (απλούστευση της νομοθεσίας στην εσωτερική αγορά) και το Μάιο θα εκδώσει κατευθυντήριες γραμμές για την εφαρμογή της απαλλαγής κατά κατηγορία για τους κάθετους περιορισμούς.

[28] Πρβλ. Παράρτημα 1 για τον πλήρη κατάλογο, που κάνει διάκριση μεταξύ των δράσεων για τις οποίες η Επιτροπή είναι μόνη υπεύθυνη και των δράσεων η υλοποίηση των οποίων εξαρτάται από το Ευρωπαϊκό Κοινοβούλιο και το Συμβούλιο. Λεπτομερέστερες πληροφορίες για την πρόοδο όλων των δράσεων-στόχων που έχει προγραμματιστεί να ολοκληρωθούν μέχρι τούδε θα υπάρχουν στην έκτη έκδοση του Πίνακα Αποτελεσμάτων, η οποία θα υποβληθεί στο Συμβούλιο εσωτερικής αγοράς στις 25 Μαΐου 2000.

Ωστόσο, τίποτε απ' όλα αυτά δεν μπορεί να κρύψει την ανεπάρκεια της προόδου που έχει επιτελεσθεί μέχρι σήμερα. Για να υλοποιηθεί το φιλόδοξο πρόγραμμα που καταρτίστηκε στη Λισσαβώνα, πρέπει στο μέλλον όλα τα όργανα να επιδείξουν μεγαλύτερη πειθαρχία και να καταβάλουν περισσότερο σύντονες προσπάθειες. Από τις δράσεις που, κατά πάσα πιθανότητα, θα παραμείνουν σε εκκρεμότητα έως το τέλος του Ιουνίου, οι περισσότερες αναμένεται να ολοκληρωθούν κατά το δεύτερο εξάμηνο του τρέχοντος έτους. Σε ορισμένες περιπτώσεις, η καθυστέρηση οφείλεται στην έλλειψη προόδου στο Συμβούλιο και το Κοινοβούλιο (τέτοιου είδους καθυστερήσεις πλήττουν, μεταξύ άλλων, την οδηγία για τα προϊόντα καπνού, τους κανονισμούς για την κοινωνική ασφάλιση, που τροποποιούν τον κανονισμό 1408/71, και την οδηγία για τα αερολιμενικά τέλη). Σε άλλες περιπτώσεις, ο καθορισμός, εκ μέρους της Επιτροπής, των προτεραιοτήτων της και η συνακόλουθη κατάρτιση του προγράμματός της για το έτος 2000 είχε ως συνέπεια τον αναπρογραμματισμό των εργασιών της σε κάποιο βαθμό. Άλλες δράσεις μετατέθηκαν για αργότερα προκειμένου να ληφθεί η ανάγκη για περαιτέρω διαβουλεύσεις με τα άλλα όργανα και τα ενδιαφερόμενα μέρη, π.χ. όσον αφορά τη μελλοντική τροποποίηση της οδηγίας περί αφερεγγυότητας και την ανακοίνωση για τις εμπορικές επικοινωνίες. Η ανακοίνωση της Επιτροπής για την παραποίηση/απομίμηση και την πειρατεία θα εκδοθεί αφού προηγουμένως το Ευρωπαϊκό Κοινοβούλιο απαντήσει στην Πράσινη Βίβλο που έχει εκδώσει η Επιτροπή για το θέμα αυτό.

Νέες δράσεις-στόχοι προστέθηκαν σε όσες περιλαμβάνονται ήδη στη Στρατηγική, εν μέρει προκειμένου να ληφθεί υπόψη το γεγονός ότι η καλυπτόμενη περίοδος (Ιανουάριος 2000 - Ιούνιος 2001) μετατέθηκε κατά ένα εξάμηνο (Ιούλιος 2000 - Δεκέμβριος 2001). Μερικές από τις νέες δράσεις-στόχους απορρέουν από δράσεις που έχουν ήδη ολοκληρωθεί, για τις οποίες όμως απαιτείται τώρα η ανάληψη δράσης από τα άλλα κοινοτικά όργανα, όπως είναι ο κανονισμός για το κοινοτικό δίπλωμα ευρεσιτεχνίας ή οι οδηγίες περί ηλεκτρονικών επικοινωνιών. Άλλες δράσεις είναι εντελώς νέες. Μεταξύ των δράσεων αυτών περιλαμβάνονται οι προτάσεις για την τροποποίηση της νομοθεσίας που διέπει την έκδοση αδειών εμπορίας φαρμακευτικών προϊόντων στην ΕΕ. Συνεχίζονται οι συζητήσεις μεταξύ των ενδιαφερομένων μερών (κράτη μέλη, βιομηχανία και Επιτροπή) για άλλες πτυχές του προγράμματος της εσωτερικής αγοράς στον τομέα αυτόν. Η Επιτροπή προετοιμάζει επίσης μια νέα στρατηγική για τα χημικά προϊόντα με την έκδοση μιας Λευκής Βίβλου εντός του 2000. Επιδίωξη της στρατηγικής αυτής θα είναι να αποκτήσει το κοινό εμπιστοσύνη στη διαχείριση των χημικών προϊόντων, να δοθεί μεγαλύτερη ευθύνη στη βιομηχανία, να δημιουργηθεί ένα συνεκτικό και απλό νομοθετικό πλαίσιο και να διασφαλιστεί ένα υψηλό επίπεδο προστασίας για την υγεία και το περιβάλλον. Στον ενημερωμένο, ενοποιημένο κατάλογο δράσεων-στόχων που δίνεται στο παράρτημα 2 εμφαίνονται με σαφήνεια οι τροποποιημένες προθεσμίες, μαζί με τις νέες δράσεις (50 εν συνόλω).

Συμπερασμα

Η δημιουργία της εσωτερικής αγοράς έδωσε σημαντική ώθηση στο εμπόριο, την ανάπτυξη και την απασχόληση στην Ευρώπη. Έχει τη δυνατότητα να προσφέρει ακόμη περισσότερα, ιδίως στα πλαίσια μιας ψηφιακής οικονομίας στην οποία η σημασία του τόπου στον οποίο βρίσκεται κανείς είναι μειωμένη. Οι αρχές της εσωτερικής αγοράς πρέπει να εφαρμόζονται για την υποστήριξη της καινοτομίας, ενώ η Ένωση πρέπει να χρησιμοποιεί την έρευνα και τις νέες τεχνολογίες για να βοηθά τους πολίτες και τις επιχειρήσεις, και ιδίως τις μικρότερες επιχειρήσεις, να αξιοποιούν στο μεγαλύτερο δυνατό βαθμό τα οφέλη της αγοράς. Οι προτεραιότητες που καθορίζονται παραπάνω είναι εκείνες οι οποίες, κατά την άποψη της Επιτροπής, έχουν τη δυνατότητα να εξασφαλίσουν σημαντικές βελτιώσεις στη λειτουργία της εσωτερικής αγοράς. Κατά συνέπεια, το Συμβούλιο και το Κοινοβούλιο καλούνται:

- να εγκρίνουν τις προτεραιότητες που καθορίζονται στην παρούσα έκθεση.

- να δεσμευτούν ότι θα μεριμνήσουν για την ταχεία πρόοδο των δράσεων-στόχων για τις οποίες έχουν ευθύνη, ιδίως για εκείνες οι οποίες χαρακτηρίζονται ως δράσεις προτεραιότητας.

- να εγκρίνουν την αλλαγή που προτείνει η Επιτροπή ως προς τον χρονικό κύκλο της επισκόπησης, πράγμα που θα ευθυγραμμίσει τις εξαμηνιαίες προθεσμίες δράσης με το χρονοδιάγραμμα της ετήσιας επισκόπησης.

ΠΑΡΑΡΤΗΜΑ 1

A. ΔΡΑΣΕΙΣ-ΣΤΟΧΟΙ ΤΗΣ ΕΠΙΤΡΟΠΗΣ ΠΟΥ ΠΡΕΠΕΙ ΝΑ ΟΛΟΚΛΗΡΩΘΟΥΝ ΕΩΣ ΤΟΝ ΙΟΥΝΙΟ ΤΟΥ 2000 [29]

[29] Οι δράσεις-στόχοι που γράφονται με κυρτά γράμματα αναμένεται να ολοκληρωθούν έως το τέλος του μήνα που δίνεται σε παρένθεση.

Βελτίωση της ποιότητας ζωής των πολιτών

- Λευκή Βίβλος της Επιτροπής για την ασφάλεια των τροφίμων

- Ανακοίνωση της Επιτροπής σχετικά με την προστασία των επιβατών στις αερομεταφορές (Μάιος/Ιούνιος)

- Ανακοίνωση της Επιτροπής σχετικά με την παροχή του ευεργετήματος της πενίας σε αστικές υποθέσεις

- Ανακοίνωση της Επιτροπής για τον καθορισμό προτεραιοτήτων στον τομέα της οδικής ασφάλειας στην ΕΕ

- Δέσμη κανονισμών της Επιτροπής για την υιοθέτηση ομοιόμορφου σχήματος για το διαβατήριο, το δελτίο ταυτότητας και την άδεια διαμονής στην ΕΕ (Ιούνιος)

- Εκστρατεία προώθησης του «Διαλόγου με τους πολίτες και τις επιχειρήσεις» της Επιτροπής (Μάιος)

- Πρόταση της Επιτροπής για την τροποποίηση της γενικής οδηγίας 92/59 σχετικά με την ασφάλεια των προϊόντων

Ενίσχυση της αποτελεσματικότητας των αγορών προϊόντων και κεφαλαίων της Κοινότητας

- Πρόταση της Επιτροπής για έκδοση οδηγίας σχετικά με τη δυνατότητα κατοχύρωσης προϊόντων λογισμικού με δίπλωμα ευρεσιτεχνίας (Ιούνιος)

- Πρόταση της Επιτροπής για την έκδοση κανονισμού σχετικά με το κοινοτικό δίπλωμα ευρεσιτεχνίας (Ιούνιος)

- Προτάσεις της Επιτροπής για την έκδοση οδηγίας-πλαισίου στον τομέα των ηλεκτρονικών επικοινωνιών και για την έκδοση τεσσάρων ειδικών οδηγιών (Ιούνιος)

- Ερμηνευτική ανακοίνωση της Επιτροπής για τις συμβάσεις παραχώρησης (Απρίλιος)

- Ανακοίνωση της Επιτροπής για την οικονομική μεταρρύθμιση - έκθεση για τη λειτουργία των αγορών προϊόντων και κεφαλαίων στην ΕΕ (έκθεση Cardiff)

- Εφαρμογή από τα κράτη μέλη των ειδικών κατά χώρα συστάσεων σχετικά με τη μεταρρύθμιση των αγορών προϊόντων και κεφαλαίων που περιλαμβάνονται στις γενικές κατευθυντήριες γραμμές οικονομικής πολιτικής για το 1999 [30]

[30] COM(2000) 143 τελικό, Έκθεση της Επιτροπής για την εφαρμογή των γενικών κατευθυντήριων γραμμών οικονομικής πολιτικής του 1999.

- Δράση για την υποστήριξη πρωτοβουλιών με στόχο την on-line εξωδικαστική επίλυση διαφορών [31]

[31] Πρόκειται για υπό εξέλιξη δράση.

Βελτίωση του επιχειρηματικού περιβάλλοντος

- Κατευθυντήριες γραμμές της Επιτροπής σχετικά με τον κανονισμό απαλλαγής κατά κατηγορία για τους κάθετους περιορισμούς (Μάιος)

- Πιλοτικό σχέδιο της Επιτροπής για την παροχή κοινοτικής υποστήριξης σε εθνικές πρωτοβουλίες στον τομέα της διοικητικής συνεργασίας

- Πρόταση της Επιτροπής για μια δέσμη νομοθετικών μέτρων στον τομέα των κρατικών προμηθειών (Μάιος)

- Εκθέσεις της Επιτροπής για την αξιολόγηση του SLIM και των πειραματικών σχεδίων ελεγκτικής ομάδας επιχειρήσεων

- «Διάλογος με τους πολίτες και τις επιχειρήσεις» της Επιτροπής - Επιχειρηματικός μηχανισμός ανάδρασης (feedback) (Μάρτιος/Απρίλιος)

- Έγγραφο εργασίας των υπηρεσιών της Επιτροπής σχετικά με τις δραστηριότητες αντιπροσώπευσης ενώπιον των υπηρεσιών διπλωμάτων ευρεσιτεχνίας για τους πληρεξουσίους διπλωμάτων ευρεσιτεχνίας στην εσωτερική αγορά (Μάιος)

Αξιοποίηση των επιτευγμάτων της εσωτερικής αγοράς σε ένα μεταβαλλόμενο κόσμο

- Έκδοση απόφασης του Συμβουλίου για την κύρωση της Συνθήκης του Παγκόσμιου Οργανισμού Πνευματικής Ιδιοκτησίας (ΠΟΠΙ) για το δικαίωμα πνευματικής ιδιοκτησίας (copyright) και της Συνθήκης του ΠΟΠΙ για τις ερμηνείες/εκτελέσεις και τα φωνογραφήματα (WPPT) εκ μέρους της ΕΚ.

B. ΑΛΛΕΣ ΔΡΑΣΕΙΣ - ΣΤΟΧΟΙ ΠΟΥ ΑΝΑΜΕΝΕΤΑΙ ΝΑ ΟΛΟΚΛΗΡΩΘΟΥΝ ΕΩΣ ΤΟΝ ΙΟΥΝΙΟ ΤΟΥ 2000

Βελτίωση της αποτελεσματικότητας των αγορών κεφαλαίων και προϊόντων της Κοινότητας

- Έκδοση της οδηγίας για το ηλεκτρονικό εμπόριο από το Ευρωπαϊκό Κοινοβούλιο και το Συμβούλιο

Βελτίωση του επιχειρηματικού περιβάλλοντος

- Έκδοση της οδηγίας για τη φορολογία των αποταμιεύσεων

- Έκδοση της οδηγίας για τους τόκους και τα δικαιώματα εκμετάλλευσης από το Συμβούλιο

- Κώδικας δεοντολογίας για τον αθέμιτο φορολογικό ανταγωνισμό: συμφωνία για την κατάργηση ή την τροποποίηση επιζήμιων φορολογικών μέτρων βάσει του κώδικα

- Έκδοση οδηγίας από το Ευρωπαϊκό Κοινοβούλιο και το Συμβούλιο για την καταπολέμηση των καθυστερήσεων πληρωμών στις εμπορικές συναλλαγές

ΠΑΡΑΡΤΗΜΑ 2

Ενοποιημενοσ καταλογοσ δρασεων-στοχων εωσ το δεκεμβριο του 2001

Οι νέες δράσεις-στόχοι παρουσιάζονται με κυρτά γράμματα και επισημαίνονται με το σύμβολο //

Οι δράσεις-στόχοι προτεραιότητας παρουσιάζονται με έντονα γράμματα και επισημαίνονται με το σύμβολο //

Οι δράσεις-στόχοι το χρονοδιάγραμμα των οποίων έχει αναπροσαρμοστεί προσδιορίζονται με το σύμβολο //

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>